Anders Golding ligger nummer to i skeetskydningskonkurrencen ved OL og har rigtigt gode chancer for medalje.

Skeetskytten Anders Golding er godt på vej mod den første danske OL-medalje i London. På en overskyet dag i London havde skytterne næsten ingen vind at kæmpe med, og det udnyttede danskeren til at skyde fejlfrit både i fjerde og femte kvalifikationsrunde. Dermed ligger han med 122 træffere på en andenplads i konkurrencen inden den afsluttende finaleskydning. De seks bedste skytter i indledende runde tager deres score for de første 125 duer med videre i finalen, hvor de skyder yderligere 25 gange. Den regerende OL-guldvinder fra Beijing, amerikaneren Vincent Hancock, fører konkurrencen med 123 træffere og fører altså med én foran Golding. Men danskeren har til gengæld et forspring på én træffer ned til russeren Valeri Shomin og Nasser al-Attiya fra Qatar. Og han har to træffere mere end italieneren Luigi Lodde og tjekken Jan Sychra. Finalen skydes klokken 15.00 dansk tid. Hvis to skytter ender med samme antal træffere, afgøres placeringerne ved omskydning, hvor de skiftes til at skyde. /ritzau/